Tolong jelaskan mengenai Negara yang mengambil bahagian dari Sukan Asia Tenggara 2007 dalam bahasa melayu

Temasya Sukan SEA edisi yang ke-24 ini dibuka secara rasmi di Korat, Thailand. Temasya ini dianggap paling istimewa dalam sejarah enam kali Thailand menjadi tuan rumah kerana temasya dwi-tahunan terbesar di rantau Asia Tenggara itu, kali ini dilangsungkan hampir serentak dengan sambutan Keputeraan Raja Thai Ke-80.

Malah pemilihan Wilayah Nakhon Ratchasima sebagai gelanggang Sukan SEA kali ini khusus dibuat untuk memeriahkan lagi sambutan hari kelahiran Raja Bhumibol Adulyadej, raja paling lama memerintah di dunia.

Walau bagaimanapun, upacara perasmian Sukan SEA edisi 2007 ini tidak dapat disempurnakan oleh Raja Bhumipol sendiri. Sebaliknya, diambilalih oleh Putera Mahkota Maha Vajiralongkorn yang mewakili bapanya yang uzur dan agak keletihan kerana menghadiri aturcara padat sempena sambutan hari lahirnya sebelum upacara perasmian ini menjelang.

Dengan bertemakan ‘Semangat, Setiakawan, dan Perayaan’ serta maskot kucing Siam ‘maeo si sawat’, acara perasmian tetap berlangsung dengan meriah dan penuh warna-warni apabila Stadium Utama Keputeraan Raja Thai Ke-80 yang boleh menempatkan kapasiti 40,000 orang.

Upacara perasmian bermula pukul 6.15 petang (waktu tempatan) dengan persembahan yang bertajuk ‘The Journey of SEA Games to Korat’ mula membuka tirai diikuti empat lagi persembahan kebudayaan menarik yang membabitkan 8,793 pelajar daripada 35 institusi pendidikan di Korat ini.

Antara persembahan tersebut ialah menyanjung pemerintahan Raja Bhumibol, pengkisahan tentang legenda tempat bersejarah Phu Mai Ruin dan pembukaan awal bandar Korat.

Selepas itu, 11 kontinjen negara yang mengambil bahagian pada temasya kali ini mula berarak masuk dengan didahului kontinjen Brunei Darussalam.

Kemuncak kepada upacara perasmian ini pastinya pengumuman pembukaan rasmi oleh Putera Mahkota Maha Vajiralongkorn diikuti upacara menaikkan bendera Persekutuan Sukan SEA (SGF) dan pernyalaan obor sebagai tanda bermulanya temasya secara rasmi.

Dua atlet legenda Thailand iaitu pemenang pingat gangsa acara tinju lelaki Sukan Olimpik Athens 2004, Suriya Prasathinpimai dan atlet angkat berat dan wanita pertama Thailand yang memenangi emas di Sukan Olimpik 2004, Leftenan Udomporn Polsak diberi penghormatan menyalakan obor temasya.

Sebanyak 5,200 atlet daripada 11 buah negara Asia Tenggara mengambil bahagian pada temasya kali ini yang mempertandingkan 43 acara kesemuanya serta menawarkan 475 pingat emas untuk direbut.